作者：陈允平
词牌/韵律：过秦楼

paragraphs: 倦听蛩砧，初抛纨扇，隔浦乱钟催晚。
湘蒲簟冷，楚竹帘稀，窗下乍闻裁翦。
倦柳梳烟，枯莲蘸水，芙蓉翠深红浅。
对半床灯火，虚堂凄寂，近书思遍。
夜漏永、玉宇尘收，银河光烂。
梦断楚天空远。
婆娑月树，缥缈仙香，身在广寒宫殿。
无奈离愁乱织，籍酒销磨，倩花排遣。
渐江空霜晓，黄芦漠漠，一声来雁。